አንድነት ፓርቲ የተቃውሞ ሰልፍ አካሄደ
አዲስ አበባ፤ መስከረም 20/2006 (ዋኢማ) – አንድነት ለፍትህና ለዲሞክራሲ ፓርቲ የጠራው ሰላማዊ ሰልፍ እሁድ መስከረም 19 በአዲስ አበባ ተካሄደ፡፡ሰልፈኞቹ ካሰሟቸው መፈክሮች መካከል በሽብር ድርጊት ተጠርጥረው በቁጥጥር ሥር የዋሉ ግለሰቦች ይፈቱ፣ እንዲሁም የፀረ ሽብር ሕጉ ይሰረዝ የሚሉ ይገኙበታል፡፡የመሬት ባለቤትነት መብት ይከበር፣ መንግስታዊ አክራሪነት በአስቸኳይ ይቁም የሚሉትም ሰልፈኞቹ ካሰሙዋቸው መፈክሮች መካከል ተጠቃሽ ናቸው፡፡በሰልፉ ላይ በሽብር ወንጀል ተከሰው በቅጣት ውሳኔ ተላልፎባቸው በማረሚያ ቤት የሚገኙት የአንዱዋለም አራጌና የሌሎችም አቋም በፓርቲው አመራሮች አማካይነት በንባብ ቀርቧል ፡፡የመንግስት ኮምዩኒኬሽን ጉዳዮች ሚንስትር ዴኤታ አቶ ሽመልስ ከማል ከሰልፉ ጋር በተያያዘ ለኢራቴድ በሰጡት ቃለምልልስ በሽብር ድርጊት ተከሰው የተፈረደባቸውን ግለሰቦች መልእክት በማንበብ ስራቸውን ለማበረታታት መጣር ህገወጥ በመሆኑ የድርጊቱ ፈጻሚዎች የሚያስከትልባቸውን ህጋዊ ተጠያቂነት ለመቀበል ተዘጋጅተው የፈጸሙት እንደሆነ እገነዘባለሁ ብለዋል።አቶ ሽመልስ አያይዘውም ይህን መሰሉ ድርጊት በህግ የሚያስጠይቅ መሆኑን ተናግረዋል።